แดน บุรีรัมย์

**บุญชื่น บุญเกิดรัมย์** หรือ **แดน บุรีรัมย์** (1 กันยายน พ.ศ. 2488 – 13 ธันวาคม พ.ศ. 2567) อดีตนักร้องลูกทุ่ง นักแต่งเพลงและนักแสดงชาวไทย และเป็นอดีตกรรมการสมาคมนักเพลงลูกทุ่งแห่งประเทศไทย ผู้ซึ่งมีความเชี่ยวชาญเกี่ยวกับเพลงลูกทุ่งเป็นอย่างมาก

## ประวัติ
### ภูมิหลัง
**แดน บุรีรัมย์**  มีชื่อจริงว่า บุญชื่น  บุญเกิดรัมย์   เกิดเมื่อวันที่ 1 กันยายน พ.ศ.2488 ที่ตำบลอิสาณ อำเภอเมืองบุรีรัทย์ จังหวัดบุรีรัมย์ เป็นบุตรของนายโอ  และนางโป๊ะ  บุญเกิดรัมย์  มีพี่น้อง 5 คน  เป็นคนที่ 2  บิดามารดาประกอบอาชีพเกษตรกร แดนสำเร็จการศึกษาชั้น ม.6 จากวิทยาลัยการช่างบุรีรัมย์  (วิทยาลัยเทคนิค) ในขณะที่เรียนหนังสือก็ได้เรียนรู้การร้องเพลง และเรียนดนตรีไปด้วย  จนได้เป็นนักร้องและนักดนตรีของโรงเรียน  พอจบการศึกษาก็มีความใฝ่ฝันจะเป็นนักร้อง  วันหนึ่งได้อ่านหนังสือพิมพ์เจอข่าววงดนตรี ก. แก้วประเสริฐ  รับสมัครนักร้อง  จึงได้ชักชวนเพื่อนรุ่นพี่ คือ เด่น สมานมิตร  เดินทางเข้ากรุงเทพฯเพื่อตามความฝัน

### เข้าสู่วงการ
พ.ศ.2506  เด่นและแดนพากันเข้ากรุงเทพฯ ไปหา ครู ก. แก้วประเสริฐ  ที่สำนักพิมพ์หนังสือบันลือสาส์นซึ่งครู ก.ทำงานอยู่ที่นั้น แต่ครู ก.ยังไม่มีเวลาว่างจึงนัดให้ไปทดสอบเสียงที่บ้านของท่านซึ่งอยู่แถวสะพานขาว  เด่นและแดนได้ไปที่บ้านครู ก. แล้วก็เริ่มทดสอบเสียงกัน  โดยเด่นร้องแนวชาย เมืองสิงห์  ส่วนแดนร้องเพลงของโฆษิต นพคุณ  ครู ก.แก้วประเสริฐให้ร้องคนละครึ่งเพลง เห็นว่าเสียงดีก็รับไว้ เมื่อได้ประจำอยู่ที่วงทั้ง 2 คนจึงตั้งชื่อการเป็นนักร้องเอาเองว่า  “เด่น  บุรีรัมย์”  และ  “แดน  บุรีรัมย์” อยู่กับครู ก. แก้วประเสริฐ หลายเดือนก็ยังไม่มีวี่แววว่าจะได้บันทึกเสียงแดนเห็นท่าไม่ดีจึงขออนุญาตกลับบ้าน ส่วนเด่น บุรีรัมย์ ไปเรียนต่อที่วิทยาลัยเพาะช่าง แต่ก่อนกลับบ้านมแดนได้แวะไปอยู่กับเพชร  พนมรุ้งอยู่พักหนึ่ง  เนื่องจากชื่นชอบเพลงโห่และตัวเองร้องเพลงโห่ได้ด้วย ทดลองร้องเพลงโห่กับวงดนตรีเพชร พนมรุ้งอยู่ได้ระยะหนึ่งก็กลับบ้าน

ในปี พ.ศ.2508  เด่น  บุรีรัมย์ มีชื่อเสียงโด่งดังกับเพลง “คิดดูดี ๆ”   ทำให้แดน บุรีรัมย์ กลับมาอยู่กับวงครู ก. แก้วประเสริฐอีกครั้ง แต่มาคราวนี้  ได้พานกน้อย  บุรีรัมย์มาอยู่ด้วย อยู่ไม่นาน ครูเลิศ ศรีโชคก็แต่งเพลงให้ร้องบันทึกเสียงครั้งแรกชื่อเพลง “ผู้พ่าย”  แล้วแต่งเพลง  “คิดดีหรือเปล่า”  ให้ นกน้อย บุรีรัมย์  ร้องแก้กัน ทำให้คนเริ่มมีคนรู้จักอยู่บ้างแต่ยังไม่ถึงกับดัง และการกลับมาอยู่กับวงคราวนี้แดนก็ทำหน้าที่เล่นแซ็กโซโฟนด้วย ที่วงครู ก.แก้วประเสริฐ แดนมีโอกาสได้รู้จักกับครูไพบูลย์  บุตรขัน  ครูไพบูลย์ให้ความเมตตาแนะนำวิธีการร้องเพลงเพิ่มเติมให้ จึงได้ฝากตัวเป็นลูกศิษย์ครูไพบูลย์ บุตรขันอีกคน นับเป็นครูเพลงคนที่ 2  ต่อจาก ครู ก.แก้วประเสริฐ

ในปี พ.ศ.2509  ไพรวัลย์  ลูกเพชร  ได้ลาออกจากวงดนตรี “รวมดาวกระจาย” ไปตั้งวงเป็นของตัวเองครูสำเนียง ม่วงทอง จึงดึงเด่น บุรีรัมย์  มาร่วมวงแทนไพรวัลย์ เด่น บุรีรัมย์ก็พาแดน บุรีรัมย์มาอยู่ด้วย ส่วน แดน  บุรีรัมย์ก็ไม่มาตัวเปล่าได้พาประยงค์ ชื่นเย็น มาฝากให้อยู่กับวงด้วย  อยู่ไม่นานครูสำเนียงก็แต่งเพลง “คอยหาคู่”  เป็นเพลงแนวโห่ให้ร้องบันทึกเสียง ต่อมาครูไพบูลย์ก็แต่งเพลงให้ร้องอีก 1 เพลง  คือ "นกน้อย”  อยู่กับวงดนตรีรวมดาวกระจายได้ประมาณ  2 ปี ก็ต้องออกด้วยเหตุผลบางประการ

### ดาวตลก
แดน  บุรีรัมย์  เดินสายอยู่กับวงดนตรีอื่น ๆ อีก 2-3 วง  ก่อนจะไปอยู่กับ “เพลิน  พรหมแดน” ในปี พ.ศ.2515 มาแรก ๆ ก็ทำหน้าที่เป็นนักดนตรี ต่อมาเพลิน พรหมแดน  และ เพชร ดาราฉายสนับสนุนให้เล่นตลกหน้าเวทีด้วย  อยู่กับเพลิน พรหมแดน  ได้ร้องเพลงบันทึกเสียงไว้ 1 เพลง  ชื่อเพลง “ไร้คู่”  เป็นเพลงแนวโห่ที่ชื่นชอบ ต่อมาได้ร่วมงานเพลงพูดของเพลิน  พรหมแดน อยู่หลายเพลง จนกระทั่งเพลิน พรหมแดน ยุบวงเมื่อปี พ.ศ.2525

ในปี พ.ศ.2529  จุ๋มจิ๋ม  เข็มเล็ก  ได้สนับสนุนให้ตั้งคณะตลกเป็นของตัวเอง  จึงรวมเพื่อน ๆ ได้ 4 คน  ประกอบด้วย  แดน บุรีรัมย์, ยอด นครนายก, สีแพร, ตุ๊ยตุ่ย น้ำเชื่อมหยด  โดยมียิ่งยง สะเด็ดยาด ตั้งชื่อให้ว่า “คณะสี่ดาว”  เปิดทำการแสดงครั้งแรก เมื่อวันที่ 10 พ.ค.29  ที่ห้องอาหารอรุณอมรินทร์  หน้าโรงพยาบาลศิริราช  ตลกคณะสี่ดาว อยู่รับใช้แฟน ๆ  เกือบ 20 ปี ก็ต้องแยกจากกัน  เนื่องจากสมาชิก 2 คน   คือ  ยอด นครนายก และ ตุ๊ยตุ่ย  แยกตัวไปอยู่กับคณะเด๋อ ดอกสะเดา   แดน บุรีรัมย์  กับสีแพรจึงต้องประกาศยุบคณะ

ต่อมาแดนได้หันมาจัดรายการวิทยุทั้งที่สถานีวิทยุยานเกราะ  และสถานีวิทยุ วปถ.8 กระทุ่มแบน  ต่อมาก็มีงานเป็นกรรมการประกวดร้องเพลงและงานพิธีกรอื่น ๆ มากมาย

## เสียชีวิต
แดน  บุรีรัมย์ จากไปอย่างสงบที่ศูนย์การแพทย์กาญจนาภิเษก ศาลายา เมื่อวันที่ 13 ธันวาคม 2567  เวลา 18 นาฬิกาเศษ ๆ สิริอายุได้ 79 ปี มีพิธีพระราชทานเพลิงศพในวันรุ่งขึ้น 22 ธันวาคม 2567

## ตัวอย่างผลงาน
### เพลง
* เพลงที่ขับร้อง
** ผู้พ่าย
** นกน้อย
** สั่งสาว
** คอยหาคู่
** รักกันฐานเพื่อน
** เสือแก่ยังมีไฟ
** อยากมีกิ๊กตอนแก่
** รักพ่อองค์ภูมิพล

* เพลงที่ประพันธ์
** อาวรณ์รัก (ขับร้องโดย แก้ม มนัสวี)

### ละครโทรทัศน์
* ปี พ.ศ. 2533 แม่นาคพระโขนง (บริษัท ทีวีเอ จำกัด/ช่อง 3)
* ปี พ.ศ. 2547 โคกคูนตระกูลไข่ (เวิร์คพอยท์ เอ็นเทอร์เทนเมนท์/ช่อง 5) รับบทเป็น หัวหน้าเผ่ามนุษย์กินคน ปาป้า (รับเชิญ)
* ปี พ.ศ. 2549 ระเบิดเถิดเทิง (เวิร์คพอยท์ เอ็นเทอร์เทนเมนท์/ช่อง 5) รับบทเป็น (รับเชิญ)
* ปี พ.ศ. 2549 โคกคูนตระกูลไข่ (เวิร์คพอยท์ เอ็นเทอร์เทนเมนท์/ช่อง 5) รับบทเป็น ลุงหอยจุ๊บ (รับเชิญ)
* ปี พ.ศ. 2551 บางรักซอย 9 (เอ็กแซ็กท์/ช่อง 9)
* ปี พ.ศ. 2553 เพลงรักข้ามภพ (ดีด้า วิดีโอ โปรดักชั่น/ช่อง 7)
* ปี พ.ศ. 2553 แม่ศรีไพร (/ช่อง 7) รับบทเป็น หมอผี
* ปี พ.ศ. 2555 สายฟ้ากับสมหวัง (เอ็กแซ็กท์ - ซีเนริโอ/ช่อง 5) รับบทเป็น เฮียจวง (รับเชิญ)
* ปี พ.ศ. 2564 ผัดไทย สูตรลับลิขิตฝัน (TARA VISION/ช่องไทยพีบีเอส) รับบทเป็น บรรจง (ปัจจุบัน) (ตาเส้นจันท์) คู่กับ นันทวัน เมฆใหญ่
* ปี พ.ศ. 2566 โปงลางฮักออนซอน (แฟมิลี่ พลัส/ช่อง 3) รับบทเป็น ครูพร (รับเชิญ)

### ภาพยนตร์
* แก้วกาหลง
* คุณนายซาอุ
* เสน่ห์นักร้อง
* อภินิหารน้ำมันพราย
* อิทธิฤทธิ์น้ำมันพราย
* แม่หมอน้ำมันพราย
* ลูกทุ่งเสียงทอง
* ระฆังผี
* นักรบ 3 สลึง
* ดาวอาถรรพ์
* กองร้อย..สบายสบาย
* ผีหัวขาด รับบท เพื่อนของพ่อของเดี่ยว
* มนต์เพลงลูกทุ่ง เอฟ.เอ็ม. รับบท แดน
* หลบผี ผีไม่หลบ รับบท ตาแดน
* คนปีมะ รับบท โฆษกประจำวงบางกอก (รับเชิญ)
* แหยมยโสธร รับบท พิธีกรเปิดเรื่อง (รับเชิญ)
* มนต์รักลูกทุ่ง รับบท มิ่ง
* พยัคฆ์ร้ายส่ายหน้า (รับเชิญ)
* ครอบครัวตัวดำ รับบท ปู่ของแช่ม
* โปงลางสะดิ้ง ลำซิ่งส่ายหน้า รับบท ลุงปาย
* แหยมยโสธร 2 รับบท พิธีกรเปิดเรื่อง (รับเชิญ)
* แดร็กคิวล่าลำเพลิน รับบท ผู้ใหญ่คำมา
* รวมพลคนลูกทุ่งเงินล้าน (รับเชิญ)

### คอนเสิร์ต
* คอนเสิร์ต เฮฮานาวี กับ สมศรี ม่วงศรเขียว (2 ตุลาคม 2554)
* คอนเสิร์ต ลูกทุ่งเพื่อแผ่นดิน (6 กันยายน 2558)

### รายการโทรทัศน์
* ชิงช้าสวรรค์
* ชุมทางเสียงทอง
* คุยเฟื่องเรื่องลูกทุ่ง
* ชุมทางดาวทอง
* ทัวร์ลูกทุ่ง

### รายการวิทยุ
* สถานีวิทยุ A.M. ที่กอง พอ.ป.ต.อ. (พ.ศ. 2507)
* สถานีวิทยุ A.M. เสียงอดิศร 685 สระบุรี (พ.ศ. 2507)
* รายการวิทยุลูกทุ่งเอฟ.เอ็ม.ที่ FM.90 และ FM.95 (พ.ศ. 2540)
* คลื่นลูกทุ่งเน็ตเวิร์ก

## อ้างอิง
* ‘แดน บุรีรัมย์’ กูรูเพลงลูกทุ่ง ถือคติทำงานด้วยความจริงใจ
* ข้อมูลจากอาจารย์สัมพันธ์ พัทลุง

หมวดหมู่:บุคคลจากอำเภอเมืองบุรีรัมย์
หมวดหมู่:นักร้องชายชาวไทย
หมวดหมู่:นักร้องลูกทุ่งชายชาวไทย
หมวดหมู่:นักแต่งเพลงลูกทุ่ง
หมวดหมู่:นักดนตรีชาวไทย
หมวดหมู่:พิธีกรชาวไทย
หมวดหมู่:นักจัดรายการวิทยุชาวไทย
หมวดหมู่:นักแสดงตลกไทย
หมวดหมู่:นักแสดงตลกชายไทย
หมวดหมู่:นักแสดงชายชาวไทย
หมวดหมู่:นักแสดงละครโทรทัศน์ชายชาวไทย
หมวดหมู่:นักแสดงภาพยนตร์ชายชาวไทย
หมวดหมู่:นักร้องจากจังหวัดบุรีรัมย์
หมวดหมู่:นักแสดงจากจังหวัดบุรีรัมย์